10ปีที่ผ่านมาคุณคือ เบอร์ 1 กองทุนรวม
วันที่ 7 ก.พ.นี้ หนังสือพิมพ์โพสต์ทูเดย์ จะมีอายุครบ 10 ปีแล้ว สำหรับนักลงทุนระยะเวลา 10 ปี อาจจะดูยาวนานเกินกว่าจะอดทนรอได้ แต่เชื่อเถอะว่า ถ้าเราสามารถลงทุนมายาวนานขนาดนี้จะได้รับผลตอบแทนที่น่าพอใจ ไม่ว่าจะเป็นการลงทุนในกองทุนอะไร แต่ในช่วง 10 ปีที่ผ่านมา มีบางคนสามารถก้าวขึ้นมาเป็น &#8220;เบอร์ 1&#8221; ยืนเหนือคนอื่นๆ ในกลุ่มเดียวกันได้
4 ก.พ. 2556

วันที่ 7 ก.พ.นี้ หนังสือพิมพ์โพสต์ทูเดย์ จะมีอายุครบ 10 ปีแล้ว สำหรับนักลงทุนระยะเวลา 10 ปี อาจจะดูยาวนานเกินกว่าจะอดทนรอได้ แต่เชื่อเถอะว่า ถ้าเราสามารถลงทุนมายาวนานขนาดนี้จะได้รับผลตอบแทนที่น่าพอใจ ไม่ว่าจะเป็นการลงทุนในกองทุนอะไร แต่ในช่วง 10 ปีที่ผ่านมา มีบางคนสามารถก้าวขึ้นมาเป็น “เบอร์ 1” ยืนเหนือคนอื่นๆ ในกลุ่มเดียวกันได้
เบอร์ 1 กองหุ้นขนาดใหญ่
น่าจะพอเดากันได้ว่า กองทุนหุ้นขนาดใหญ่ของบริษัทหลักทรัพย์จัดการกองทุน (บลจ.) ไหนจะได้เป็นเบอร์ 1 เพราะถ้าติดตามข่าวสารกองทุนรวม จะรู้ว่าไม่มีใครแซงหน้า บลจ.บัวหลวง ไปได้ โดยกองทุนที่ขึ้นเป็นเบอร์ 1 ในกลุ่มกองทุนหุ้นที่มีนโยบายลงทุนหุ้นขนาดใหญ่ ได้แก่ กองทุนเปิดบัวหลวงทศพล ซึ่งกองทุนนี้จะลงทุนเฉพาะหุ้นที่ผู้จัดการกองทุน คาดว่าจะให้ผลตอบแทนรวมสูงสุด 10 อันดับแรกของตลาดหลักทรัพย์ และตลอด 10 ปีที่ผ่านมาได้ผลตอบแทนรวม 898.41% เอาชนะกองทุนอื่นแบบไม่เห็นฝุ่น เพราะผลตอบแทนเฉลี่ยของกองทุนในกลุ่มอยู่ที่ 453.62% 
เมื่อวันที่ 28 ธ.ค. 2555 กองทุนนี้ลงทุนหุ้นกลุ่มธนาคารพาณิชย์ ในสัดส่วนถึง 17.28% กลุ่มพลังงาน 12.03% และกลุ่มอื่นๆ รวมกัน 60.16% โดยหุ้น 5 อันดับแรก ได้แก่ ซีพี ออลล์ ผลิตไฟฟ้า กรุงเทพประกันชีวิต ธนาคารเกียรตินาคิน และเอสซี แอสเสท คอร์ปอเรชั่น 
เบอร์ 1 กองหุ้นทั่วไป
สำหรับกองทุนหุ้นทั่วไป คือ กองทุนหุ้นที่ไม่ได้เน้นลงทุนเฉพาะหุ้นขนาดใหญ่เท่านั้น แต่ยังมีสัดส่วนของหุ้นขนาดกลางและขนาดเล็กผสมอยู่ด้วย ซึ่งกองทุนที่ได้ผลตอบแทนสะสมตลอด 10 ปีมากที่สุดในกลุ่มนี้ คือ กองทุนเปิด อเบอร์ดีน สมาร์ท แคปปิตอล เพื่อการเลี้ยงชีพ ของ บลจ.อเบอร์ดีน (ประเทศไทย) โดยมีผลตอบแทน 615.58% ขณะที่ผลตอบแทนเฉลี่ยของกองทุนในกลุ่มนี้อยู่ที่ 523.51%
กองทุนรายงานสรุปการลงทุน ณ เดือน ธ.ค. 2555 มีการลงทุนค่อนข้างกระจาย โดยกลุ่มพลังงานและสาธารณูปโภค 17.4% ธนาคาร 14% พาณิชย์ 13% วัสดุก่อสร้าง ประกันภัย และประกันชีวิต 7.6% และกลุ่มอื่นๆ 31.8% โดยหุ้นที่มีสัดส่วนในพอร์ตไม่มีตัวไหนมีสัดส่วนเกิน 6% โดยน้ำหนักมากสุด คือ ปตท.สำรวจและผลิตปิโตรเลียม 6% รองลงมา เป็นบีอีซี เวิลด์ บิ๊กซีซูเปอร์เซ็นเตอร์ ธนาคารกสิกรไทย สยามแม็คโคร และปูนซิเมนต์ไทย
เบอร์ 1 กองทุนผสม
บลจ. ที่คว้าอันดับ 1 ในกลุ่มกองทุนผสม ได้แก่ บลจ.ยูโอบี (ไทย) ด้วยกองทุนเปิด ยูโอบี สมาร์ท มิเลนเนียม โกรว์ธ โดยมีผลตอบแทนตลอด 10 ปี เท่ากับ 515.14% ในขณะที่ผลตอบแทนเฉลี่ยของกองทุนในกลุ่มนี้อยู่ที่ 390.15% 
กองทุนนี้เน้นลงทุนหุ้นกลุ่มพลังงานและอสังหาริมทรัพย์ค่อนข้างมาก โดยให้น้ำหนักรวมกัน 40.79% และหุ้นอันดับ 1 ในพอร์ตที่มีรายงานล่าสุด คือ บางจากปิโตรเคมี 7.98% รองมาเป็นจัสมิน อินเตอร์เนชั่นแนล 7.16%
เบอร์ 1 กองตราสารหนี้
สำหรับกองทุนตราสารหนี้ระยะกลาง ที่มีเพียง 13 กองทุนเท่านั้นที่มีอายุกองทุนเกิน 10 ปี และในแต่ละปีกองทุนในกลุ่มนี้ให้ผลตอบแทน 2.18% แต่กองทุนเปิดธีรสมบัติ ของ บลจ.ธนชาต ที่เป็นเบอร์ 1 ในกลุ่มนี้ ทำได้ถึง 3.07% ต่อปี อย่างไรก็ตาม กองทุนตราสารหนี้แบบนี้ผลตอบแทนที่แตกต่างกัน เป็นผลมาจากนโยบายการลงทุนที่ให้น้ำหนักกับตราสารหนี้ที่มีความเสี่ยงสูง หรือความเสี่ยงต่ำ เพราะหากมีสัดส่วนของหุ้นกู้มากหน่อย ก็อาจจะช่วยเพิ่มผลตอบแทนได้มากกว่ากองทุนที่ลงทุนแต่พันธบัตรรัฐบาลเพียงอย่างเดียว
เบอร์ 1 ส่วนแบ่งการตลาด
ถ้าถามถึง บลจ. เบอร์ 1 ที่มีส่วนแบ่งทางการตลาดกองทุนรวม นาทีนี้ยังไม่มีใครแซงหน้า บลจ.กสิกรไทย ที่มีมูลค่าสินทรัพย์สุทธิ (NAV) 6.35 แสนล้านบาท ครองส่วนแบ่งการตลาด 24.31% (ณ สิ้นเดือน ธ.ค. 2555) แต่ถ้าแบ่งออกมาเป็นประเภทกองทุน จะพบว่า บลจ.เอ็มเอฟซี มีกองทุนหุ้นมากที่สุด 1.1 แสนล้านบาท และยังมีกองทุนผสมมากที่สุดอีกด้วยมูลค่า 1.51 แสนล้านบาท 
ในวันนี้ ไม่มีใครรู้ว่า ในอีก 10 ปีข้างหน้าจะเป็นอย่างไร และคนที่เป็นเบอร์หนึ่งในวันนี้ จะสามารถรักษาตำแหน่งเอาไว้ได้หรือไม่ แต่มั่นใจได้อย่างหนึ่งว่า ถ้าเรามุ่งมั่นและตั้งใจ (รอ) จริงๆ ผลตอบแทนที่ได้จะคุ้มค่าเสมอ